รากหญ้ามั่นใจเศรษฐกิจหวังรัฐกระตุ้นท้ายปีขอเปิดลงทะเบียนคนจนรอบ2
รากหญ้าหวังรัฐออกมาตรการกระตุ้นเศรษฐกิจไตรมาสสุดท้าย ส่งผลให้ดัชนีความเชื่อมั่นพุ่ง แห่ขอรัฐเปิดลงทะเบียนคนจนรอบใหม่
24 พ.ย. 2559

รากหญ้าหวังรัฐออกมาตรการกระตุ้นเศรษฐกิจไตรมาสสุดท้าย ส่งผลให้ดัชนีความเชื่อมั่นพุ่ง แห่ขอรัฐเปิดลงทะเบียนคนจนรอบใหม่
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ผลสำรวจดัชนีเชื่อมั่นเศรษฐกิจฐานรากในไตรมาส 3 ของปีนี้ พบว่าส่งสัญญาณดีขึ้น นอกจากนี้ ความเชื่อมั่นใน 6 เดือนข้างหน้า ก็ปรับตัวเพิ่มขึ้นมาอยู่ที่ระดับ 51.8 สะท้อนให้เห็นว่าประชาชนระดับฐานรากส่วนใหญ่มีความมั่นใจต่อภาวะเศรษฐกิจ สังคม และการเมืองในอนาคตว่าจะปรับตัวดีขึ้น ประกอบกับการคาดหวังว่ารัฐบาลจะเน้นการใช้จ่ายเพื่อการลงทุนและกระตุ้นเศรษฐกิจมากขึ้นในช่วงไตรมาสสุดท้ายของปี
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) กล่าวว่า ขณะนี้มีประชาชนที่ยังไม่ได้ลงทะเบียนรายได้น้อยต้องการให้รัฐเปิดลงทะเบียนคนจนรอบ 2 หลังจากที่เห็นว่ารัฐบาลให้การช่วยเหลือจริง
ด้าน นายสมชัย สัจจพงษ์ ปลัดกระทรวงการคลัง กล่าวว่า การจะเลื่อนลงทะเบียนผู้มีรายได้น้อยรอบใหม่ให้ไวขึ้นจากกำหนดเดิม เป็นเรื่องที่ทางฝ่ายนโยบายตัดสินใจ ซึ่งจะมีการลงทะเบียนใหม่ 15 ก.ค.-15 ส.ค.ของทุกปี
สำหรับความคืบหน้าการก่อตั้งนิติบุคคลปล่อยสินเชื่อรายย่อยภายใต้การกำกับ หรือพิโกไฟแนนซ์นั้น นายกฤษฎา กล่าวว่า ได้ลงประกาศในราชกิจานุเบกษาแล้ว จะมีผลบังคับใช้ตั้งแต่วันที่ 1 ธ.ค. 2559 เป็นต้นไป หลังจากนี้ สศค.จะออกประกาศหลักเกณฑ์และเงื่อนไขการจัดตั้ง และจะเปิดให้เจ้าหนี้นอกระบบเข้ามาขอยื่นจดทะเบียนกับกระทรวงการคลัง ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.)
ทั้งนี้ ในเบื้องต้น สศค.สำรวจข้อมูลพบว่าปัจจุบันมีการปล่อยเงินกู้นอกระบบประมาณ 1 แสนล้านบาท ที่คิดอัตราดอกเบี้ยเกินกำหนด 15% ต่อปี ซึ่งหากเข้ามาจดทะเบียนเป็นพิโกไฟแนนซ์ก็จะคิดดอกเบี้ยไม่เกิน 36% ต่อปี